En mand og hans bil blev tirsdag formiddag skyllet i havnen i Hanstholm. Midt- og Vestjyllands Politi fik klokken 09.10 en anmeldelse om en mand, der var kørt ud på en tværmole i havnen. Manden steg ud af bilen, og anmelderen så herefter, at han blev skyllet ned i havnebassinet af en stor bølge. Og kort efter røg bilen samme vej. Vagtchefen ved Midt- og Vestjyllands Politi, Ole Vanghøj, oplyser, at det lykkedes manden at klamre sig fast til en pullert, som man fortøjrer skibe til. En af havnens ansatte kørte herefter ud på molen i sin firhjulstrækker og fik ham i sikkerhed. - Hvad han lavede ude på molen, ved vi endnu ikke, men vi har fået bekræftet, at han var alene i bilen. Det her understreger endnu engang, hvor vigtigt det er, at folk lytter til myndighedernes advarsler og holder sig væk fra de farlige steder under sådanne forhold, siger Ole Vanghøj. Manden skulle ifølge politiet være sluppet fra den ubehagelige oplevelse uden at lide større overlast.

Opsummering:
Politiet fik en anmeldelse om et uheld, der kunne være endt helt galt.